答黄叔暘
作者：游九功
朝代：宋

paragraphs: 冥鴻倦雲飛，歛翼退遵渚。
秋蟲感時至，自野來在宇。
老我久合歸，溪山况延佇。
俯此沙水清，面被烟塵聚。
龍斷既衝衝，瀾倒亦訏訏。
豈無砥中立，而不改風雨。
忽忻遠寄聲，秀句盈章吐。
燦爛炯寒芒，晴空見冰柱。
頗聞詞場筆，漫焉葉如土。
黄粱枕上過，得之亦不處。
獨行固不移，猶在審去取。